Diari Oficial de la Generalitat Valenciana


Sumari del DOGV 7240, del 25-03-2014 (2014/2375)

RESOLUCIÓ de 17 de març de 2014, de la Conselleria d'Educació, Cultura i Esport, per la qual s'establix el procediment per al reconeixement d'entitats que acrediten competència lingüística en llengües estrangeres en l'àmbit territorial de la Comunitat Valenciana l'any 2014.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7240

Data del DOGV
:   25-03-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/2375


Data del document
:   17-03-2014

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * examen

RESOLUCIÓ de 17 de març de 2014, de la Conselleria d'Educació, Cultura i Esport, per la qual s'establix el procediment per al reconeixement d'entitats que acrediten competència lingüística en llengües estrangeres en l'àmbit territorial de la Comunitat Valenciana l'any 2014. [2014/2375]  
El Marc Europeu Comú de Referència per a les Llengües (MECR) va establir els descriptors globals per tal de dur endavant tant l'ensenyament i l'aprenentatge com l'avaluació dels nivells de competència en llengües.  
El Decret 61/2013, de 17 de maig, del Consell, pel qual s'establix un sistema de reconeixement de la competència en llengües estrangeres a la Comunitat Valenciana i es crea la Comissió d'Acreditació de Nivells de Competència en Llengües Estrangeres, té com a objectiu regular el reconeixement de l'acreditació de la competència lingüística en llengües estrangeres d'acord amb el Marc Europeu Comú de Referència per a les Llengües a través de títols, diplomes i certificats expedits per institucions i universitats competents, fet que facilita i simplifica la possibilitat d'acreditar la competència en llengües estrangeres a la Comunitat Valenciana.  
L'article 4 del Decret 61/2013, de 17 de maig, especifica les funcions de l'esmentada comissió, entre les quals consta fixar els criteris adequats per a acreditar, de conformitat amb el Marc Comú Europeu de Referència per a les Llengües, la competència en llengües estrangeres, basant-se en els certificats i diplomes expedits per universitats i per altres institucions espanyoles i estrangeres, així com establir el tipus de proves adequades per a l'obtenció de certificats de competència en llengües estrangeres, per a poder aprovar les propostes d'ampliació del catàleg de títols, diplomes i certificats que es reconeixeran com a acreditatius de la capacitació lingüística i comunicativa en llengües estrangeres.  
  
A més, hi ha entitats de reconegut prestigi, com les que figuren en l'annex únic de l'esmentat decret, que complixen els requisits establits per la comissió que garantixen l'objectivitat, validesa i fiabilitat de les proves i l'ancoratge als corresponents nivells de referència del MECR.  
  
Així, per tal de complir l'esmentat decret, és necessari convocar un procediment per al reconeixement d'entitats que acrediten competència lingüística en llengües estrangeres en l'àmbit territorial de la Comunitat Valenciana.  
Per tot això, en virtut de las competències que m'atribuïx el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport (DOCV 24.12.2012), resolc:  
  
Apartat únic  
Convocar el procés per al reconeixement com a entitat acreditadora de competència lingüística en llengües estrangeres en l'àmbit territorial de la Comunitat Valenciana.  
Les entitats que complisquen els requisits detallats a l'annex d'esta resolució podran sol·licitar, durant els deu dies hàbils següents a la publicació d'esta resolució en el Diari Oficial de la Comunitat Valenciana, el reconeixement com a entitat que acredita competència lingüística en llengües estrangeres mitjançant instància general dirigida a la Direcció General de Formació Professional i Ensenyances de Règim Especial, i hauran d'adjuntar la documentació esmentada en l'annex d'esta resolució.  
  
València, 17 de març de 2014.- La consellera d'Educació, Cultura i Esport: María José Catalá Verdet.  
  
  
ANNEX ÚNIC  
  
1. Objecte i àmbit d'aplicació  
1.1. Es podran presentar al procediment d'acreditació aquelles entitats que responguen a un dels supòsits següents:  
- Centres o servicis de llengües dependents d'institucions educatives de l'Espai Europeu d'Educació Superior.  
- Corporacions de dret públic, regulades per la Llei 11/1997, de 16 de desembre, o per la Llei 6/1997, de 4 de desembre.  
- Institucions certificadores de nivell de competència en llengües estrangeres de reconegut prestigi internacional.  
1.2. Les presents instruccions seran aplicables a aquelles entitats que opten a l'acreditació, per part de l'Administració, de la certificació de nivells de competència en llengües estrangeres, dins del que preveu el Decret 61/2013, de 17 de maig, del Consell, pel qual s'establix un sistema de reconeixement de la competència en llengües estrangeres a la Comunitat Valenciana i es crea la Comissió d'Acreditació de Nivells de Competència en Llengües Estrangeres (DOCV 20.05.2013).  
  
  
2. Sol·licituds i documentació a presentar  
2.1. Requisits de la documentació que hauran de complir les entitats que vullguen acollir-se al mencionat reconeixement:  
a) Disseny de la prova terminal que permeta realitzar l'avaluació del domini de la competència lingüística en llengües estrangeres (que no de l'aprofitament de l'activitat de formació). Per a això, en la prova terminal s'ha de preveure una avaluació del domini de les destreses següents definides en el MECR:  
- Comprensió oral.  
- Comprensió escrita.  
- Expressió i interacció oral.  
- Expressió i interacció escrita.  
b) Relació de la prova terminal sobre la base dels descriptors definits per a cada nivell en el MECR.  
c) Criteris de correcció i sistema de puntuació.  
d) Criteris d'avaluació.  
e) Guia d'administració de la prova terminal.  
f) Un model d'examen complet per nivell, idioma i convocatòria i, si és el cas, l'any acadèmic de cadascun d'estos.  
g) Exemplars de propostes de certificats que emetran les entitats candidates, on haurà de constar la data de realització de la prova terminal, així com la normativa vigent en matèria d'acreditació.  
h) Informació referent a la formació i experiència dels redactors, examinadors i avaluadors que participen en les proves.  
Per a documentar este apartat, caldrà indicar la competència professional o titulació relacionada amb l'àmbit de la certificació de les llengües:  
- Llicenciatura o grau equivalent de Filologia de la llengua que es vol acreditar.  
- Nivell assolit del MECR.  
- Formació específica en redacció, administració i avaluació de proves de domini.  
- Experiència prèvia.  
i) Propostes de la data o dates en què es realitzaran les proves de domini.  
j) Breu memòria sobre l'estatus i característiques de l'organisme sol·licitant.  
2.2. Tota la documentació aportada haurà d'anar acompanyada del corresponent índex, que detalle tots els documents adjunts, que haurà de seguir l'ordre proposat en el punt anterior. Així mateix, s'hi podrà annexar una altra documentació si es considera rellevant (programacions de les accions formatives dissenyades des de l'entitat ?si n'hi ha?, experiència prèvia en proves de domini...).  
2.3. Una vegada realitzades les proves terminals, les entitats remetran a la comissió un exemplar datat de la prova terminal o de domini utilitzada en cada convocatòria, nivell i idioma.  
2.4. Les entitats han de demostrar que el personal encarregat de l'elaboració dels exàmens posseïx formació específica i explícita en proves terminals d'acreditació de competència lingüística en llengües estrangeres i coneixement del Marc Europeu Comú de Referència.  
  
  
3. Aplicació de criteris per a avaluar la documentació presentada  
La conselleria competent en matèria d'ensenyances d'idiomes farà públics en el seu lloc web oficial els criteris aplicables en l'avaluació de la documentació.  
  
4. Comunicació de la idoneïtat de la documentació presentada  
Instruït el procediment de revisió de la documentació, la secretaria de la Comissió d'Acreditació de Nivells de Competència en Llengües Estrangeres comunicarà a l'interessat, per escrit, la idoneïtat de la documentació presentada, i advertirà, així mateix, que esta idoneïtat estarà supeditada al compliment d'allò que s'ha exposat en la documentació de la prova terminal que es convoque des d'esta entitat.  
  
5. Seguiment de l'activitat  
La conselleria amb competències en ensenyances d'idiomes efectuarà el seguiment de la prova de domini de les entitats amb idoneïtat a fi de comprovar que es desenrotlla de conformitat amb les condicions documentals presentades. Per a això, les entitats la idoneïtat de les quals siga positiva hauran de comunicar a la secretaria de la comissió, en un termini mínim de deu dies d'antelació a la data de la prova, el dia, hora, lloc de realització d'esta i adjuntar l'examen complet definitiu que es realitzarà.  
  
6. Acreditació de la certificació  
Una vegada finalitzades les proves de domini de l'entitat, i a proposta de la Comissió d'Acreditació de Nivells de Competència en Llengües Estrangeres, la conselleria competent en matèria d'educació publicarà la normativa que acredite esta certificació, i hi detallarà idioma, nivell i convocatòria.